**Predkladacia správa**

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme sa predkladá v súlade
s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“), ktorý splnomocňuje vládu Slovenskej republiky na jeho vydanie.

Podľa ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na rok 2018 (ďalej len „kolektívna zmluva“). Kolektívna zmluva bola podpísaná 7. decembra 2017.

Podľa čl. II bodu 3 kolektívnej zmluvy sa s účinnosťou od 1. januára 2018 základná stupnica platových taríf, osobitná stupnica platových taríf vybraných skupín zamestnancov, osobitná stupnica platových taríf výskumných a vývojových zamestnancov a zdravotníckych zamestnancov zvýšia o 4,8 %.

Ustanovením zvýšených stupníc platových taríf s účinnosťou od 1. januára 2018, podľa § 28 ods. 3 zákona o odmeňovaní, strácajú platnosť základná stupnica platových taríf, osobitná stupnica platových taríf vybraných skupín zamestnancov a osobitná stupnica platových taríf výskumných a vývojových zamestnancov a zdravotníckych zamestnancov v prílohách k zákonu o odmeňovaní. Pedagogickým a odborným zamestnancom a učiteľom vysokých škôl boli zvýšené stupnice platových taríf o 6 % s účinnosťou od 1. septembra 2017. Na účely komplexnosti predmetného návrhu tak bola prevzatá osobitná stupnica platových taríf učiteľov vysokých škôl ako príloha č. 4 nariadenia a platové tarify pedagogických zamestnancov a odborných zamestnancov ako príloha č. 5 nariadenia,
a to z nariadenia vlády Slovenskej republiky č. 202/2017 Z. z., ktorým sa mení a dopĺňa nariadenie vlády Slovenskej republiky č. 366/2016 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme.

Návrh nariadenia vlády Slovenskej republiky má negatívny vplyv na  rozpočet verejnej správy.

Finančný vplyv zvýšenia stupníc platových taríf zamestnancov pri výkone práce
vo verejnom záujme odmeňovaných podľa zákona o odmeňovaní na štátny rozpočet a rozpočet územnej samosprávy v roku 2018 je uvedený v doložke vybraných vplyvov.

Zvýšenie stupníc platových taríf podľa § 28 ods. 1 zákona o odmeňovaní vo výške
4,8 % s účinnosťou od 1. januára 2018 je zahrnuté v návrhu rozpočtu verejnej správy na roky 2018 až 2020.

Návrh nariadenia vlády Slovenskej republiky má pozitívny sociálny vplyv
na hospodárenie obyvateľstva, nemá vplyv na podnikateľské prostredie, životné prostredie ani
na informatizáciu spoločnosti ani vplyv na služby verejnej správy pre občana.

Návrh nariadenia vlády Slovenskej republiky nie je potrebné zasielať na vnútrokomunitárne pripomienkové konanie.

Návrh nariadenia vlády nebol predmetom medzirezortného pripomienkového konania z dôvodu, že kolektívna zmluva bola podpísaná až 7. decembra 2017 a toto nariadenie vlády musí byť účinné od 1. januára 2018.